Din is-sena wkoll, l-għada tal-Milied se jkun dedikat għal ċelebrazzjoni nazzjonali ta’ solidarjeta’ . . . l-ISTRINA f’edizzjoni b’għadd ta’ bidliet minn snin ta’ qabel. Il-fondi mhux se jkunu allokati direttament għal għaqdiet volontarji individwali iżda għal oqsma bħat-trobbija tal-ulied, id-diżabilita’, is-saħħa u l-ambjent. Wara l-ISTRINA, l-għaqdiet se jkunu jistgħu japplikaw għal fondi skont il-qasam li fih joperaw. Il-President Marie-Louise Coleiro Preca ddeskriviet l-ISTRINA bħala “Ċelebrazzjoni ta’ Solidarjetà” u qalet li l-attività annwali hi opportunita’ unika għax tgħaqqad lil poplu Malti. Waqt it-tnedija tal-Istrina 2014, il-President spjegat li minn issa sa xahrejn oħra se jkun hemm għadd ta’ attivitajiet biex kulħadd ikun jista jagħti is-sehem tiegħu u jinġabru l-akbar għadd ta’ fondi possibli. Hi rreferiet għal-laqgħat li kellha x-xahr li għadda ma’ pazjenti Maltin li qed jirċievu kura għall-kanċer fi sptarijiet Ingliżi. Qalet li ċiklu għal trattament tal-kanċer jiswa medja ta’ ħdax-il elf ewro; u f’xi waqtiet il-pazjenti ikollhom jagħmlu għaxar ċikli. Il-President qalet li l-piż finanzjarju iżid is-sofferenzi tal-pazjenti u li l-Community Chest Fund tipprova tassigura li kulħadd jingħata l-istess ċans biex jghix; irrispettivament mill-qagħda finanzjarja li jkun fiha. Fost l-attivitajiet organizzati fix-xahrejn li ġejjin se jkun hemm bike ride; irkant ta’ xogħlijiet artistiċi u pitturi; il-ġabra ta’ karus fl-iskejjel; fun run; Paqpaqli għall-Istrina u għall-ewwel darba “L-Istrina f’Għawdex” nhar il-Milied stess. Xi ħaġa ġdida li se tikkaratterizza l-edizzjoni ta’ din is-sena hi li l-fondi li jinġabru se jkunu allokati għall-oqsma u mhux għall-organizzazzjonijiet u għaqdiet/ Ġew identifikati għall-għajnuna oqsma bħat-trobbija tal-ulied, l-impjiegi u d-diżabilità. Għaqdiet volontarji iridu japplikaw għall-fondi wara l-Istrina u skont is-settur li joperaw fih. L-għaqdiet li jirreġistraw għall-fondi jistgħu japplikaw għal tliet pakketti finanzjarji li jvarjaw minn proġetti kbar; għal oħrajn infrastrutturali jew għal fondi biex jintużaw fil-ħidma barra l-pajjiż. Preferenza se tingħata lil dawk l-għaqdiet li jaħdmu flimkien għal għan komuni.